Agäblig haig dr Chlodwig vom Bischof vo Rom e Priis für sini Bekehrig verlangt, nämlig dass alli geistlige Ämter von ere fränkische Synode under em Vorsitz vom Königs bsetzt wärde sölle und die Geistlige em König müesse Stüüre zahle. Son e Chilleornig isch in der Art vom germanische Eigechillewäse, wo stark vom Wille vom König abhängig isch und e gwüssi Eigeständigkeit gegenüber Rom het. Uf die Dradition hai sich die französische König im Spotmiddelalter berüeft, wenn si  im Sinn vom Gallikanismus für die katholischi Chille vo Frankriich e Sonderstellig verlangt hai. Vili Glehrti nämme dorum a, dass d Gschicht vom Verdrag zwüschem Chlodwig und em Papst e spöteri Erfindig im Inträsse vom Gallikanismus isch. Au isch dr Antiarianismus vom Chlodwig, wien en dr Gregor vo Tours beschriibe het, wohrschiinlig en Überdriibig. Mögligerwiis het dr Chlodwig e politisch motivierti arianischi Phase duregmacht, wo sich dr Hofklerus noch siiner Daufi drüber usgschwiige het.[2]